Document ID: 32005D0424

KOMISJONI OTSUS,
3. juuni 2005,
ühenduse rahalise toetuse kohta liikmesriikide kalanduse kontrolli, inspekteerimise ja järelevalve programmidele 2005. aastal
(teatavaks tehtud numbri K(2005) 1630 all)
(2005/424/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 2004. aasta otsust 2004/465/EÜ ühenduse rahalise toetuse kohta liikmesriikide kalanduse kontrolli programmidele, (1) eriti selle artikli 6 lõiget 1,
ning arvestades järgmist:
(1)
Liikmesriigid on esitanud komisjonile oma 2005. aasta kalanduse kontrolli programmid koos taotlustega ühenduselt rahalise toetuse saamiseks, et katta programmis sisalduvate projektide elluviimisega seonduvaid kulutusi.
(2)
Ühenduse rahalist toetust võivad saada otsuse 2004/465/EÜ artiklis 4 loetletud tegevustega seonduvad taotlused.
(3)
On asjakohane määrata kindlaks ühenduse rahalise toetuse maksimaalsed summad ja toetuse määrad ning toetuse andmise tingimused.
(4)
Toetuse saamiseks peavad elektroonilised lokaliseerimisseadmed vastama nõuetele, mis on sätestatud komisjoni 18. detsembri 2003. aasta määruses (EÜ) nr 2244/2003, millega kehtestatakse üksikasjalikud eeskirjad laevaseire satelliitsüsteemide kohta. (2)
(5)
Toetuse saamiseks peavad katseprojektid vastama tingimustele, mis on kehtestatud komisjoni 18. augusti 2003. aasta määrusega (EÜ) nr 1461/2003, milles sätestatakse kalandustegevust käsitlevate andmete elektroonilise edastamise ja kaugseire katseprojektide tingimused. (3)
(6)
Vastavalt otsuse 2004/465/EÜ artiklile 8 peavad liikmesriigid oma kulutused planeerima 12 kuu jooksul alates selle aasta lõpust, mil käesolev otsus neile teatavaks tehti. Samuti peavad nad järgima otsuse 2004/465/EÜ sätteid projektide alustamise ja kulude katmise taotluste esitamise kohta.
(7)
Käesoleva otsusega ettenähtud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu
Käesolevas otsuses sätestatakse ühenduse rahaline toetus otsuse 2004/465/EÜ artiklis 4 nimetatud tegevuste läbiviimiseks 2005. aastal. Otsusega määratakse kindlaks igale liikmesriigile antava ühenduse rahalise toetuse summa, ühenduse rahalise toetuse määr ja toetuse andmise tingimused.
Artikkel 2
Uued tehnoloogiad ja infotehnoloogiavõrgud
Kulud, mis on seotud arvutitehnika ostmise, paigaldamise ja tehnilise abiga ning IT-võrkude loomisega, et võimaldada tõhusat ja turvalist andmevahetust seoses kalandustegevuse seire, kontrolli ja järelevalvega, kvalifitseeruvad rahalisele toetusele, mis katab 50 % abikõlblikest kuludest, jäädes I lisas sätestatud piiridesse.
Artikkel 3
Elektroonilised lokaliseerimisseadmed
1. Kalapüügi seirekeskuses laevaseiresüsteemi (VMS) kaudu laevade kaugseiret võimaldavate elektrooniliste lokaliseerimisseadmete ostmise ja pardale paigaldamise kulud kvalifitseeruvad maksimaalselt 4 500 euro suurusele rahalisele toetusele laeva kohta, jäädes II lisas sätestatud piiridesse.
2. Lõikes 1 ette nähtud 4 500 euro piires on esimese 1 500 euroni ulatuva abikõlbliku kulu rahalise toetuse määr 100 %.
3. 1 500 ja 4 500 euro vahele jääva abikõlbliku kulu rahaline toetus laeva kohta on maksimaalselt 50 % sellest kulust.
4. Toetuse saamiseks peavad elektroonilised lokaliseerimisseadmed vastama määruse (EÜ) nr 2244/2003 nõuetele.
Artikkel 4
Uute tehnoloogiate katseprojektid
1. Kalapüügi seire kvaliteedi parandamist võimaldavate uute tehnoloogiate rakendamise katseprojektide kulud kvalifitseeruvad rahalisele toetusele, mis katab 50 % abikõlblikest kuludest, jäädes III lisas sätestatud piiridesse.
2. Toetuse saamiseks peavad katseprojektid vastama määruses (EÜ) nr 1461/2003 sätestatud tingimustele.
Artikkel 5
Koolitus
Kalapüügi seire, kontrolli ja järelevalve ülesannete eest vastutavate riigiametnike koolitus- ja vahetusprogrammide kulud kvalifitseeruvad rahalisele toetusele, mis katab 50 % abikõlblikest kuludest, jäädes IV lisas sätestatud piiridesse.
Artikkel 6
Seminarid ja meediavahendid
Kulud algatustele, sealhulgas seminaridele ja meediavahenditele, mis on suunatud kalurite ja teiste osapoolte, näiteks inspektorite, prokuröride ja kohtunike, aga ka üldsuse teadlikkuse tõstmisele võitluses vastutustundetu ja ebaseadusliku kalapüügi vastu ning eesmärgiga tutvustada ühise kalanduspoliitika eeskirjade rakendamist, kvalifitseeruvad rahalisele toetusele, mis katab 75 % abikõlblikest kuludest, jäädes V lisas sätestatud piiridesse.
Artikkel 7
Patrull-laevad ja -õhusõidukid
Liikmesriikide pädevate asutuste poolt kalapüügi inspekteerimiseks ja järelevalveks kasutatavate laevade ja õhusõidukite ostmise ja moderniseerimise kulud kvalifitseeruvad VI lisas sätestatud piirides rahalisele toetusele, mis ei ületa:
-
50 % 1. mail 2004. aastal Euroopa Liiduga ühinenud liikmesriikide abikõlblikest kuludest,
-
25 % teiste liikmesriikide abikõlblikest kuludest.
Artikkel 8
Käesolev otsus on adresseeritud liikmesriikidele.
Brüssel, 3. juuni 2005

Labels: 4
15
5
6